གངས་ཅན་བོད་ཀྱི་ས་ཆ་འདིར་ཐོག་མར་རི་ལུང་ཐམས་ཅད་ཆུས་བཀང་ནས་ཡོད་པ་ལ།ཆུ་འཁྱིལ་སའི་ཡོལ་གོ་རྣམསས་ཀྱི་ཁ་ཤོར་ཏེ་ཆུ་རྣམས་རྒྱ་མཚོར་བཞུར་བའི་ཤུལ་དུ་རིམ་གྱིས་རྩི་ཤིང་ནགས་ཚལ་རྒྱས།དེ་ནས་རིམ་གྱིས་སྲོག་ཆགས་དག་ལ་འཕེལ་ཞིང་འགྱུར་བ་ཡིན་ཏེ།སྟོད་མངའ་རིས་བསྐོར་གསུམ་ནི་རི་དྭགས་ཀྱི་གླིང་དང་བར་དབུས་གཙང་རུ་བཞི་ནི་གཅན་གཟན་གྱི་གླིང༌།སྨད་མདོ་ཁམས་སྒང་དྲག་ཆ་ནི་འདབ་ཆགས་བྱ་ཡི་གླིང་ཡིན་པར་བཤད།དེང་དུས་ཀྱི་ཚན་རིག་པ་དང་ས་ཁམས་མཁས་པ་དག་གི་རྟོག་ཞིབ་སྡོམ་ཚིག་ཏུའང་།ད་ཕན་ཕལ་ཆེར་ལོ་ངོ་དུང་ཕྱུར་གཅིག་གི་སྔོན་བོད་ཡུལ་འདི་ད་དུང་རྒྱ་མཚོ་ཆེན་པོ་ཞིག་ཡིན་ལ།ལོ་ས་ཡ་གཉིས་དང་འབུམ་ལྔའི་གོང་ཙམ་དུ་ས་བབ་ཁད་ཀྱིས་མཐོ་རུ་སོང་བས་སྐམ་སའི་རྣམ་པ་ཐོན་པར་འདོད།ལོ་ངོ་སྟོང་ཕྲག་དུ་མ་འདས་རྗེས་དབུས་གཙང་ཕྱོགས་སུ་སྤྲ་དང་སྤྲེའུས་གང་བའི་དུས་ཤིག་ཏུ་ལྷོ་ཁ་སྣེ་གདོང་ཕྱོགས་ཀྱི་བྲག་མགོན་པོ་རི་ལ་གནས་པའི་སྤྲེའུ་བྱང་ཆུབ་སེམས་དཔའ་དང་བྲག་སྲིན་མོ་གཉིས་འདུས་པ་ལས་སྤྲེའུ་ཕྲུག་དྲུག་བྱུང་བ་མང་དུ་འཕེལ་ཞིང་།རིམ་གྱིས་མིར་གྱུར་བའི་རྒྱུད་ལས་བོད་མི་འཕེལ་པར་གྲགས་ཏེ།དེ་ཡང་སྤྲེའུ་ཕྲུག་རྣམ་ནགས་ཚལ་དུ་ཤིང་ཏོག་གི་འཚོ་བ་བྱས་ནས་བསྡད་པས་མང་དུ་འཕེལ།བར་སྐབས་ཤིག་ལ་གཞུང་ཆུ་བཞུར་ཤུལ་དུ་སྤང་གཞོངས་རྒྱ་ཆེན་པོ་ཞིག་བྱུང་ལ་དེ་རུ་ནས་དང་།གྲོ་སྲན་མ།བྲ་བོ།སོ་བ་རྣམས་རྒོད་སྐྱེས་ཀྱི་འབྲུ་རིགས་འཁྲུངས་པ་ལ་མ་རྨོས་ལོ་ཏོག་ཀྱང་ཟེར།སྤྲེའུ་རྣམས་སྤང་གཞོང་སུ་འོངས་ནས་རྒོད་སྐྱེས་ཀྱི་འབྲུ་ལོངས་སྤྱད་པས་ལུས་ཀྱི་སྤུ་དང་རྔ་མ་ཇེ་ཐུང་ལ་སོང་ཞིང་རིག་པའི་འཆར་སྒོ་ཇེ་མྱུར་དུ་གྱུར་ཏེ།སྐབས་ཤིག་ནས་ལུས་ཀྱི་སྤུ་བྱི་ཞིང་རྔ་མ་ཡང་མེད་པར་གྱུར་དེ་མིའི་རིགས་བྱུང་བར་བཤད་དོ།།